钦定古今图书集成/明伦汇编/交谊典/第079卷 > 礼记 > 《缁衣》
## 钦定古今图书集成/明伦汇编/交谊典/第079卷 > 礼记 > 《缁衣》

子曰：“好贤如缁衣，恶恶如巷伯，则爵不渎而民作愿，
刑不试而民咸服。《大雅》曰：‘仪刑文王，万国作孚’。”

〈疏〉此一节，明好贤恶恶，赏罚得中，则为民所信。〈集说〉蓝田吕氏曰：“子曰：‘示之以好恶，而民知禁。上之所以示下，下之所以从上，唯好恶而已。虽有好善之迹，而无诚好之心，则虽赏不劝；虽有恶恶之迹，而无诚恶之心，则虽刑不惧。盖诚心不至，则好恶不明，好恶不明，则民莫知其所从违。如此而欲人心之孚，天下向风，难矣。《缁衣》，美郑武公之诗也。父子并为周司徒，善’”于其职，国人宜之。《缁衣》者，武公所为，周家卿士之服也。武公之为卿士，国人宜之，其爱之之深，欲武公长为卿士，虽衣见其敝，我将改为馆之食之，唯恐其去，好贤之至者也。《巷伯》《寺人》伤于谗之诗，恶恶之至者也。好贤必如《缁衣》之笃，则人知上之人诚好贤矣，不必爵命之数劝，而民必起愿心以敬上矣。故曰：“爵不渎而民作愿。”恶恶必如巷伯之深，则人知上之人诚恶恶矣，不必刑罚之施而民畏服矣。故曰：“刑不试而民咸服。”《大雅》曰：“仪刑文王，万邦作孚。”盖文王之德，好恶得其正

而一出乎诚心，故为天下之所仪刑，德之所以孚于下也　。庐陵胡氏曰：“人莫不有好恶也，而好恶得其正者寡矣。《缁衣》好得其正，《巷伯》恶得其正，故举《大雅》‘仪刑文王’为言。文王好仁而仁兴，克明德慎罚，其好恶之正如此。”